Campanias del Tres-Antis e del Cinque-Antis

Le Campanias del Tres-Antis (1951) e del Cinque-Antis (chinese: 三反五反, pinyin: sān fǎn wǔ fǎn) esseva movimentos de reforma initiate per Mao Zedong pauc tempore post le establimento del Republica Popular de China. Illos visava a purificar le citates chinese del corruption e del "inimicos del stato." Iste campanias habeva como consequentia le consolidation del potentia de Mao, particularmente per reprimer le opponentes politic e le capitalistas. Le campanias habeva un effecto negative super le economia de grande citates como Shanghai, Tianjin e Chongqing. Multes mercantes committeva suicidio; solmente in Shanghai, del 25 de januario al 1 de april 1952, al minus 876 personas committeva suicidio.

 Le Campania del Tres-Antis 
Le Campania del Tres-Antis esseva lanceate in le China nord-oriental al fin de 1951. Le motivation initial pro le campanias pareva esser principalmente economic. Pro coperir le costos crescente del Guerra de Corea, il esseva essential reducer tote le dispendios non-militar. Pro stimular le economia national in difficultate, le governamento proponeva un enorme impulso de production. Le campania del "Tres-Antis" esseva subsequentemente expandite in le movimento del "Cinque-Antis" contra le personas de negotios in tote le pais, a fin de imponer taxas e redistribuer le ricchessas. Illo visava a membros del Partito Communista Chinese, ex-membros del Kuomintang e officiales bureaucratic qui non esseva membros del partito.

Le Tres-Antis imponite esseva:

 Anti-Corruption;
 Anti-dilapidation;
 Anti-bureaucratisma.

 Le Campania del Cinque-Antis 
Le Campania del Cinque-Antis occurreva in medio del Guerra de Corea e esseva un campania importante in le effortio del Partito Communista pro eliminar le proprietate private. Iste campania extraheva fundos del sector private pro supportar le implication de China in le guerra e restringeva ulteriormente le potentia del capitalistas chinese.

Le Cinque-Antis esseva:

 Opposition al corruption;
 Opposition al furto del proprietate del state;
 Opposition al evasion fiscal;
 Opposition al fraude in contractos governamental;
 Opposition al furto de intelligentia economic del state.

Categoria:Historia de China